CELEX: 32004D0781
Language: da
Date: 2004-11-18 00:00:00
Title: 2004/781/EF: Kommissionens beslutning af 18. november 2004 om ændring af beslutning 1999/815/EF om forbud mod markedsføring af legetøj og småbørnsartikler, der er beregnet til at blive puttet i munden af børn under tre år, og som er fremstillet af blød pvc indeholdende visse phthalater (meddelt under nummer K(2004) 4403)EØS-relevant tekst.

20.11.2004   
            
            
               DA
            
            
               Den Europæiske Unions Tidende
            
            
               L 344/35
            
         
      KOMMISSIONENS BESLUTNING
   
   af 18. november 2004
   om ændring af beslutning 1999/815/EF om forbud mod markedsføring af legetøj og småbørnsartikler, der er beregnet til at blive puttet i munden af børn under tre år, og som er fremstillet af blød pvc indeholdende visse phthalater
   (meddelt under nummer K(2004) 4403)
   (EØS-relevant tekst)
   (2004/781/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Europa-Parlamentets og Rådets direktiv 2001/95/EF af 3. december 2001 om produktsikkerhed i almindelighed (1), særlig artikel 13, stk. 2, og
   ud fra følgende betragtninger:
   
               (1)
            
            
               Kommissionen vedtog den 7. december 1999 beslutning 1999/815/EF (2), der på grundlag af artikel 9 i Rådets direktiv 92/59/EØF (3) pålagde medlemsstaterne at forbyde markedsføring af legetøj og småbørnsartikler, der er beregnet til at blive puttet i munden af børn under tre år, og som er fremstillet af blød pvc indeholdende et eller flere af stofferne diisononylphthalat (DINP), di(2-ethylhexyl)phthalat (DEHP), dibutylphthalat (DBP), diisodecylphthalat (DIDP), di-n-octylphthalat (DNOP) og butylbenzylphthalat (BBP).
            
         
               (2)
            
            
               Gyldighedsperioden for beslutning 1999/815/EF begrænsedes til tre måneder i overensstemmelse med artikel 11, stk 2, i direktiv 92/59/EØF. Beslutningens gyldighedsperiode ville således udløbe den 8. marts 2000.
            
         
               (3)
            
            
               Det er fastsat i beslutning 1999/815/EF, at gyldighedsperioden om nødvendigt kan forlænges. Gyldigheden af foranstaltningerne i henhold til beslutning 1999/815/EF er ved en række beslutninger blevet forlænget med tre eller seks måneder ad gangen og i sidste omgang med tre måneder og udløber nu den 20. november 2004.
            
         
               (4)
            
            
               Der er gjort en række relevante fremskridt med hensyn til validering af metoder til analyse af phthalatmigration, vurdering af sikkerheden ved alternative stoffer og omfattende risikovurdering af disse phthalater i henhold til Rådets forordning (EØF) nr. 793/93 af 23. marts 1993 om vurdering af og kontrol med risikoen ved eksisterende stoffer (4).
            
         
               (5)
            
            
               Indtil Europa-Parlamentet og Rådet har vedtaget de permanente foranstaltninger, og medlemsstaternes bestemmelser til gennemførelse heraf er trådt i kraft, er det for at sikre opfyldelsen af målene i beslutning 1999/815/EF og retsakterne til forlængelse heraf nødvendigt at opretholde forbuddet mod markedsføring af de pågældende produkter.
            
         
               (6)
            
            
               Nogle medlemsstater har gennemført beslutning 1999/815/EF ved foranstaltninger, der anvendes indtil den 20. november 2004. Det er derfor nødvendigt at sikre, at foranstaltningernes gyldighedsperiode forlænges.
            
         
               (7)
            
            
               Det er således nødvendigt at forlænge gyldighedsperioden for beslutning 1999/815/EF for at sikre, at alle medlemsstater opretholder det forbud, der er omhandlet i beslutningen.
            
         
               (8)
            
            
               Det fremgår af artikel 13, stk. 2, i direktiv 2001/95/EF, som ophævede og erstattede direktiv 92/59/EØF med virkning fra den 15. januar 2004, at beslutninger vedtaget af Kommissionen, som pålægger medlemsstaterne at træffe foranstaltninger til at imødegå alvorlige risici ved bestemte produkter, gælder i en periode på højst et år og kan forlænges med yderligere perioder, hver gang med højst et år. Gyldighedsperioden for beslutning 1999/815/EF bør forlænges med en periode på ti måneder for at sikre, at der er tid nok til at vedtage og gennemføre de i betragtning 5 omtalte permanente foranstaltninger.
            
         
               (9)
            
            
               De i denne beslutning fastsatte foranstaltninger er i overensstemmelse med udtalelse fra det ved artikel 15 i direktiv 2001/95/EF nedsatte udvalg —
            
         VEDTAGET FØLGENDE BESLUTNING:
   Artikel 1
   I artikel 5 i beslutning 1999/815/EF ændres »den 20. november 2004« til »den 20. september 2005«.
   Artikel 2
   Medlemsstaterne træffer straks de fornødne foranstaltninger for at efterkomme denne beslutning og offentliggøre foranstaltningerne. De underretter straks Kommissionen herom.
   Artikel 3
   Denne beslutning er rettet til medlemsstaterne.
   
      Udfærdiget i Bruxelles, den 18. november 2004.
      
         
            På Kommissionens vegne
         
         David BYRNE
         
         
            Medlem af Kommissionen
         
      
   
   
      (1)  EFT L 11 af 15.1.2002, s. 4.
   
      (2)  EFT L 315 af 9.12.1999, s. 46. Senest ændret ved beslutning 2004/624/EF (EUT L 280 af 31.8.2004, s. 34).
   
      (3)  EFT L 228 af 11.8.1992, s. 24. Ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).
   
      (4)  EFT L 84 af 5.4.1993, s. 1. Ændret ved forordning (EF) nr. 1882/2003.